Darius Vâlcov, consilierul premierului Viorica Dăncilă, a declarat, duminică seara, la Antena 3, că protestatarii #rezist reprezintă „un fir de praf”.

Foto: Inquam Photos / Octav Ganea

Răspunzând unei întrebări, Vâlcov a susţinut că la nivelul Comisiei Europene este aplicat un dublu standard faţă de ţările membre UE.

„Clar, de departe există un dublu standard. Trebuie să se audă vocea României aşa cum se aude vocea Italiei, cum se aude vocea Ungariei, Poloniei, Cehiei sau Slovaciei”, a afirmat consilierul premierului.

Întrebat dacă nu vom fi catalogaţi drept „extremişti”, dacă vocea României se va auzi ca a Ungariei sau a Poloniei, Darius Vâlcov a replicat: „De cine suntem numiţi extremişti? De #Rezist, Antifa de România? Haideţi să-i ocolim, să-i sărim, să trecem pe lângă ei, pentru că sunt un fir de praf, un firicel mic de praf în drumul nostru spre a cuceri istoria pe care o merităm”.